El ple de l'Ajuntament de Manises reconeix la solidaritat del voluntariat després de la DANA
03 de febrer de 2025

· La moció aprovada per unanimitat inclou la col·locació d’un monòlit com a homenatge a totes les persones voluntàries i a les víctimes de la riuada

Manises, 3 de febrer de 2024-. El ple de l’Ajuntament de Manises, en la sessió ordinària del mes de gener, va aprovar per unanimitat una moció per a col·locar un monòlit, placa commemorativa o monument com a homenatge a la dedicació i generositat de totes les persones voluntàries que van col·laborar en les tasques d’ajuda i reconstrucció després de la DANA.

Amb l'aprovació del text, tots els partits que conformen el ple de l'Ajuntament de Manises expressen "el més sincer agraïment i reconeixement a totes les persones, especialment de Manises, que sense demanar res a canvi, s’han bolcat a ajudar les persones afectades per la DANA i que han treballat incansablement en les tasques de neteja, rescat i suport".

A més, el document aprovat afegeix: "aquest monument també recordarà amb respecte i admiració aquelles persones que ja no estan entre nosaltres, víctimes d’aquesta catàstrofe de la riuada del 29 d’octubre del 2024, com a testimoni permanent del compromís i la unió del poble valencià i espanyol en temps d’adversitat".